Biserica Mijlocirii din Tiraspol

Biserica Mijlocirii din Tiraspol este un lăcaș de cult ortodox din municipiul Tiraspol, Republica Moldova, aparținând Eparhiei Tiraspolului și Dubăsarilor a Mitropoliei Moldovei din cadrul Bisericii Ortodoxe Ruse. Până la finalizarea construcției Catedralei Nașterii Domnului din Tiraspol, a fost principalul lăcaș de cult ortodox din oraș. Istoric Între anii 1798–1931, la Tiraspol a funcționat o biserică de rit vechi cu hramul Acoperământul Maicii Domnului (Pokrov). În anul 1934, aceasta a fost aruncată în aer de autoritățile sovietice, iar pe locul ei a fost construit ulterior un teatru de vară. În oraș nu a mai rămas niciun lăcaș ortodox funcțional, cu excepția unei biserici de rit vechi cu același hram. După emiterea, în mai 1977, a decretului Sovietului Suprem al URSS Cu privire la asociațiile religioase, a fost constituită o comunitate religioasă de inițiativă. Cererea de înregistrare a fost respinsă de autoritățile locale, pe motiv că în oraș nu mai exista niciun edificiu de cult ortodox unde aceasta să fie arondată. În realitate, la adresa str. Lunacearski nr. 26 se păstra clădirea fostului atelier de lumânări al Catedralei Sfântul Nicolae din Tiraspol, demolată anterior, spațiu în care funcționa la acea dată o sală de sport. Comunitatea nu a putut obține un alt edificiu, deoarece pentru aceasta era necesară, în prealabil, înregistrarea oficială. Timp de aproape zece ani au continuat demersurile birocratice ale grupului de inițiativă condus de Gheorghi Kudriavcenko, fără rezultate semnificative. În 1987, Maria Maksimenko a început demersuri la Moscova. O nouă cerere de înregistrare depusă la comitetul executiv orășenesc a fost din nou respinsă. Situația a fost deblocată prin intervenția vicepreședintelui Consiliul de Miniștri al RSS Moldovenești, S. M. Platon. La 18 decembrie 1988, comunitatea a fost înregistrată oficial. În același an, mitropolitul Chișinăului și al Moldovei Serapion a trimis la Tiraspol pe mitroforul protoiereu Mihail Șevciuk. În 1989, autoritățile au alocat în cele din urmă un teren pentru construcția noii biserici, situat într-o zonă joasă, în apropierea unei colonii de muncă corecțională. Lucrările au început după Paștele aceluiași an. Proiectul noii biserici a fost realizat de arhitectul A. N. Cerdanțev, iar finanțarea construcției a fost susținută de majoritatea întreprinderilor din oraș. La 26 noiembrie 1993, de sărbătoarea Sfântul Ioan Gură de Aur, a fost sfințit paraclisul inferior, în cinstea minunii Arhanghelului Mihail. La 13 octombrie 1998, arhiepiscopul Alexandru de Kostroma și Galič și episcopul Iustinian de Dubăsari au oficiat slujba de sfințire a bisericii superioare. Noua biserică a devenit, de facto, principalul lăcaș de cult din Transnistria, rol pe care l-a îndeplinit până la finalizarea Catedralei Nașterii Domnului din Tiraspol, în anul 2000. În perioada 1 septembrie 2008 – 6 aprilie 2018, stareț al bisericii a fost arhimandritul Vasile (Karpov). În anul 2009, pe teritoriul bisericii a fost ridicată o cruce memorială, realizată după modelul crucii amplasate la Kremlin, pe locul asasinării marelui duce Serghei Alexandrovici al Rusiei. În vara anului 2013, în incinta bisericii a fost deschisă o capelă de lemn destinată rugăciunii și pocăinței femeilor care au suferit un avort. Starea actuală Din 14 octombrie 2018, stareț al bisericii este arhimandritul Ioan Danilescu. Iconostasul bisericii a fost pictat de meșteri din Tver, în tradiția vechii arte rusești. În anul 2010 au fost realizate picturile murale ale bisericii superioare. Deoarece edificiul a fost construit pe un teren mlăștinos, se efectuează în mod constant lucrări de drenare și evacuare a apelor subterane. Pe lângă biserică funcționează o bibliotecă, o școală duminicală pentru copii și redacția publicației „Pokrovski listok”. Comunitatea desfășoară, de asemenea, activități pastorale în instituțiile penitenciare și în căminele de bătrâni din zonă. Galerie Note